1.

adresează, în contextul negocierilor în curs privind Acordul de asociere, următoarele recomandări Consiliului, Comisiei și Serviciului European de Acțiune Externă (SEAE): (a) să întemeieze implicarea UE și negocierile în curs cu Republica Moldova pe premiza că perspectiva integrării europene, în temeiul articolului 49 din Tratatul privind Uniunea Europeană, care ar trebui să fie în strânsă legătură cu punerea în aplicare a reformelor structurale, reprezintă atât o pârghie prețioasă pentru punerea în aplicare a reformelor, cât și un catalizator necesar al sprijinului public pentru aceste reforme; (b) să aplice, în cadrul relațiilor cu Republica Moldova, principiul „mai mult pentru mai mult” și cel al diferențierii pe baza meritelor și a realizărilor individuale ale Republicii Moldova în decursul ultimilor doi ani; (c) salută cooperarea stabilă și continuă a Republicii Moldova, în cadrul negocierilor în curs privind Acordul de asociere și diferitele elemente ale cooperării, inclusiv cele referitoare la politica externă și de securitate, cooperarea în domeniul energiei, drepturile omului și comerțul, ceea ce a condus la o încheiere reușită și în timp util a majorității capitolelor negocierilor; (d) să adopte măsurile necesare pentru ca negocierile cu Republica Moldova să continue la ritmul constant din prezent și, în acest scop, să consolideze dialogul continuu cu toate partidele politice și să încurajeze dialogul dintre partide în această țară, având în vedere că stabilitatea politică în stat este esențială pentru continuarea procesului de reformă; (e) să garanteze că Acordul de asociere reprezintă un cadru global și orientat spre viitor pentru dezvoltarea în continuare a relațiilor cu Republica Moldova în anii următori; (f) să concretizeze puternicul impact al sprijinului comun și coordonat al statelor membre reprezentat de acțiunile Grupului de prieteni ai Republicii Moldova; (g) să-și dubleze eforturile vizând găsirea unei soluții la conflictul din Transnistria și, în acest scop, să aibă în vedere o implicare mai robustă și directă în soluționarea politică a conflictului din Transnistria în conformitate cu principiul integrității teritoriale a Republicii Moldova, precum și să adopte măsuri de consolidare a încrederii, inclusiv definirea în comun a programelor de reabilitare și promovarea contactelor interpersonale, în vederea consolidării societății civile și a schimburilor culturale, având în vedere faptul că nu există niciun conflict real pe teritoriul regiunii Transnistria; (h) să asigure că rolul proactiv jucat de UE în negocierile 5 + 2 este înzestrat cu resurse adecvate, îndeosebi în urma terminării mandatului Reprezentantului special al UE (RSUE); (i) să îndemne Federația Rusă să adopte o acțiune mai constructivă și orientată spre rezultate în vederea aprofundării negocierilor și a creării condițiilor pentru o soluție durabilă și globală; (j) să garanteze că regiunea Transnistria, ca parte integrantă a Republicii Moldova, este inclusă în sfera și efectele Acordului de asociere și în special ale DCFTA; (k) să ia măsurile necesare pentru sprijinirea Republicii Moldova în respectarea criteriilor de liberalizare a vizelor, care ar trebui îndeplinite, de preferință, înainte de încheierea Acordului; (l) să informeze cetățenii Republicii Moldova cu privire la Acordul de asociere și la planul de acțiune privind liberalizarea vizelor pentru a obține sprijinul acestora pentru programul de reforme; (m) să asigure că negocierile privind DCFTA încep înainte de sfârșitul anului 2011 și să evalueze, totodată, impactul DCFTA asupra economiei moldovene, precum și repercusiunile sociale și ecologice pertinente; (n) să salute adoptarea Planului de acțiune pentru punerea în aplicare a recomandărilor-cheie privind comerțul elaborate de UE și să lanseze fără întârziere negocierile privind Zona de liber schimb aprofundată și cuprinzătoare (DCFTA) cu Republica Moldova pentru a o include ca parte integrantă a Acordului de asociere, în scopul promovării deplinei integrări politice și economice a Republicii Moldova în UE și pentru a permite acestei țări să atragă investiții străine și să devină mai productivă pentru a pune capăt dependenței de transferurile de fonduri din străinătate și a reuși să treacă la o economie de piață competitivă bazată pe exporturi, admițând, cu toate acestea, că Republica Moldova trebuie, mai întâi, să demonstreze că dispune de o capacitate suficientă de adaptare a structurilor sale juridice și economice la exigențele integrării comerciale cu Uniunea Europeană; (o) să se elaboreze un program de negocieri ambițios și echitabil pentru DCFTA, care să se axeze pe eliminarea obstacolelor din calea comerțului și investițiilor bilaterale, cum ar fi diferențele juridice și de reglementare în materie de norme tehnice, sanitare și fito-sanitare, precum și pe sarcinile rămase la nivelul sistemului financiar și al legislației în materie de concurență din Republica Moldova; să salute, în această privință, progresele deja realizate de Republica Moldova în domeniul dreptului societăților comerciale, al protecției consumatorilor, în cel vamal, în cel al dialogului economic, al serviciilor financiare, al gestionării finanțelor publice și al cooperării în materie de energie, domenii incluse în negocierile cu UE pe marginea Acordului de asociere; (p) să ofere un mai mare sprijin Republicii Moldova în promovarea competitivității sale, pentru a putea beneficia de avantajele pe care DCFTA le-ar putea oferi; (q) subliniază necesitatea ca Republica Moldova să continue reformele interne, îmbunătățindu-și, astfel, climatul de afaceri și investiții și să găsească soluții la problemele interne care stânjenesc relațiile economice și comerciale cu UE, cum ar fi faptul că țara nu are un președinte și conflictul din Transnistria; (r) să facă în continuare presiuni puternice asupra autorităților din Republica Moldova și să le sprijine pentru ca acestea să consolideze reformele și să obțină progrese concrete în combaterea corupției, reforma sistemului judiciar, a procuraturii și poliției, în folosul populației; (s) să asiste autoritățile moldovene astfel încât să înregistreze progrese concrete în eliminarea relelor tratamente și a torturii de către organele de aplicare a legii; (t) să sublinieze în Acord importanța statului de drept, a bunei guvernanțe și a combaterii corupției și să continue să sprijine, în mod prioritar, reforma sistemului judiciar; să convingă guvernul Republicii Moldova că ar fi oportun să continue ancheta completă, transparentă și imparțială, deja în curs de desfășurare, cu privire la evenimentele din aprilie 2009; (u) să includă clauze de condiționalitate referitoare la protecția și promovarea drepturilor omului care să fie conforme celor mai stricte norme internaționale și europene, bazându-se pe dialogul UE-Moldova privind drepturile omului și utilizând pe deplin cadrul reprezentat de Consiliul Europei și OSCE și să încurajeze autoritățile din Republica Moldova să promoveze drepturile minorităților naționale, cu respectarea Convenției-cadru a Consiliului Europei privind minoritățile naționale și a Cartei drepturilor fundamentale a Uniunii Europene; (v) să încurajeze autoritățile din Republica Moldova să adopte acte legislative cuprinzătoare și eficace împotriva discriminării, conforme atât cu litera și spiritul legislației UE, cât și cu Carta drepturilor fundamentale a UE; printre altele, aceste acte legislative ar trebui să includă dispoziții împotriva discriminării pe motive de orientare sexuală; să sprijine instituționalizarea programelor educaționale de combatere a intoleranței și discriminării, precum și să sprijine activitatea societății civile vizând promovarea respectului și a înțelegerii reciproce și combaterea intoleranței în sânul familiilor, al comunităților, al școlilor și al cercurilor sociale; (w) să asigure că promovarea valorilor mass-mediei libere rămâne o prioritate în cadrul negocierilor în curs cu Republica Moldova și să încurajeze autoritățile acestei țări să consolideze și să sprijine mass-media independentă, să asigure neutralitatea mass-mediei publice și să promoveze un climat mediatic pluralist, care va îmbunătăți transparența procesului decizional; să încurajeze autoritățile din Republica Moldova să asigure condițiile ca toate agențiile responsabile în domeniul mass-media se conformează standardelor UE privind libertatea mass-media și pluralismul; (x) să încurajeze Comisia Europeană să ajute la dezvoltarea noului sector mass-media și să pregătească sprijinul tehnic pentru dezvoltarea internetului în bandă largă în Republica Moldova; (y) să încurajeze autoritățile Republicii Moldova să demonstreze un angajament mai profund în direcția gestionării transparente a finanțelor publice și îmbunătățirii legislației privind achizițiile publice, în scopul asigurării bunei guvernări, o mai mare responsabilitate, accesul egal și concurența loială; (z) să ia act de impactul pozitiv pe care l-au avut preferințele comerciale autonome acordate Republicii Moldova în 2008 asupra exporturilor țării, regretând faptul că utilizarea acestora a fost împiedicată de diferențele în materie de norme dintre cele două părți; să țină seama de faptul că Moldova trebuie să continue să încurajeze dezvoltarea economică și integrarea europeană într-un ritm mai susținut; (aa) să sublinieze necesitatea unui mediu de afaceri transparent și a unei reforme de reglementare corespunzătoare, pentru a încuraja investițiile străine directe; (ab) să sublinieze în acord importanța deosebită a punerii în aplicare și a aplicării legislației privind proprietatea intelectuală, având în vedere nivelul actual ridicat de piraterie și contrafacere; (ac) să se bazeze pe măsurile concrete luate pe baza Protocolului la APC dintre UE și Republica Moldova privind participarea acesteia din urmă la programele și agențiile UE, care ar trebui să se reflecte în textul Acordului de asociere; (ad) să includă în Acordul de asociere normele de mediu cele mai riguroase, ținând seama, printre altele, de participarea Republicii Moldova la Strategia UE pentru regiunea Dunării și să solicite modernizarea marilor instalații industriale, în special a celor amplasate pe malul drept al râului Nistru; să aibă în vedere în continuare importanța cooperării regionale în regiunea Mării Negre și participarea activă a Republicii Moldova în cadrul politicilor UE pentru acest spațiu, inclusiv în cadrul unei eventuale strategii a UE pentru Marea Neagră; (ae) ținând seama de importanța, din punctul de vedere al dezvoltării economice, a redeschiderii liniei de cale ferată dintre Chișinău și Tiraspol, să examineze ce măsuri suplimentare trebuie luate pentru îmbunătățirea transportului public și asigurarea liberei circulații a mărfurilor pe teritoriul țării și dacă Misiunea europeană de asistență la frontieră pentru Republica Moldova și Ucraina (EUBAM) ar putea oferi asistență suplimentară; (af) să sprijine în continuare procesul de demarcare a întregii frontiere dintre Republica Moldova și Ucraina și să examineze prelungirea mandatului EUBAM, care este pe cale să expire; (ag) să asigure că autoritățile moldovene iau măsuri concrete pentru a descuraja contrabanda pe teritoriul statului; (ah) să promoveze o reformă mai profundă a sectorului energiei în scopul consolidării securității energetice a Republicii Moldova, îndeosebi prin promovarea conservării energiei, eficienței energetice și a surselor de energie regenerabile, prin diversificarea infrastructurii și participarea Republicii Moldova în proiectele regionale ale UE și să reducă costurile energiei, care mențin inflația la un nivel ridicat; (ai) să asiste autoritățile Republicii Moldova în eforturile acestora de a conecta rețeaua de energie a Republicii Moldova la rețeaua de electricitate interconectată a Europei continentale; (aj) să încurajeze și să sprijine autoritățile Republicii Moldova în vederea satisfacerii necesităților a 34,5 % din populație care trăiește într-o sărăcie absolută sau extremă; asistența UE pentru Republica Moldova ar trebui să reflecte mai bine această realitate, iar programele sale ar trebui să fie reorientate în consecință; (ak) să se asigure că redresarea economică se reflectă în crearea locurilor de muncă și că Republica Moldova continuă convergența spre standardele UE în domeniul ocupării forței de muncă, cum ar fi nediscriminarea, sănătatea și siguranța la locul de muncă; (al) să sublinieze autorităților Republicii Moldova necesitatea liberalizării serviciilor de navigație aeriană, lucru care ar avea un impact deosebit asupra mobilității societății din această țară; (am) să evidențieze inițiativele multinaționale pozitive lansate în cadrul Parteneriatului estic, îndeosebi asupra programului global de consolidare a instituțiilor și măsurilor de cooperare în domeniul vamal; (an) să acorde Republicii Moldova sprijin financiar și tehnic suficient pentru ca aceasta să-și poată îndeplini angajamentele care decurg din negocierile privind Acordul de asociere și punerea în aplicare a acestuia, prin desfășurarea, în continuare, a unor programe cuprinzătoare de edificare a instituțiilor și asigurând că programele de finanțare ale UE reflectă acest obiectiv; (ao) să sporească asistența și know-how-ul acordate de UE organizațiilor societății civile din Republica Moldova pentru ca acestea să poată asigura controlul intern și o mai mare responsabilitate pentru reformele și angajamentele asumate de guvern; (ap) să includă obiective clare privind implementarea Acordului de asociere și să asigure mecanisme de monitorizare, inclusiv prezentarea de rapoarte, în mod regulat, Parlamentului European; (aq) să invite Grupul UE de consultanță la nivel înalt pentru Republica Moldova să informeze periodic Parlamentul European cu privire la activitățile sale; (ar) să încurajeze în continuare cooperarea intensă cu Parteneriatul estic și în cadrul acestuia, precum și să informeze periodic Parlamentul European cu privire la progresele înregistrate; (as) să consulte Parlamentul European cu privire la prevederile referitoare la cooperarea parlamentară; (at) să încurajeze echipa de negociatori a UE să își continue buna colaborare cu Parlamentul European și să furnizeze în permanență informații referitoare la progresele realizate în conformitate cu articolul 218 alineatul (10) din TFUE, care prevede că Parlamentul este informat de îndată și pe deplin pe parcursul tuturor etapelor procedurii;